200.000 euro dați de Florea pe Zilele Recoltei: standuri de chiloți din China și o singură tarabă cu legume! Primarul Sectorului 5 s-a specializat în evenimente pe sute de mii de euro, atribuite fără licitație

luni, 8 octombrie 2018, 1:40

de Mirela Neag, Răzvan Luțac și Cătălin Tolontan

E o singură coadă în Piața Ferentari. La tombolă.

Tragerea la sorți are loc pe o roată a norocului care se învârte, ca în bâlciurile de pe vremuri.

Trotinetele, care au costat în total 11.300 de euro s-au epuizat deja. Și, atunci, oamenii primarului Florea au lipit o foaie pe care au scris, acolo, ”tricou”.

Roata se învârte și poți câștiga tricou, tricou, ghiozdan sau tricou.

Pe tricouri scrie ”Zilele recoltei” pe față și, pe spate, „#refresh5”, sloganul primarului.

Tricourile primite de participanții la tombolă

Și lumea stă în rând. Unii se-ntorc după alte 10-15 minute, apoi le împart hainele și celor mai bătrâni. Alții refuză politicos, „nu mă încape, tată, tricoul ăsta, uite ce burtă am!”, alții sună acasă și se laudă că au capturat rufele.

20.000 euro a plătit Primăria Sectorului 5, prin Centrul Cultural, pentru tricourile inscripționate „#refresh5”

Zilele Recoltei au tricouri chinezești, dar nu au recoltă. Există un singur singur stand cu legume și fructe.

Mai e un vânzător de must care dă și struguri „fffff dulci„. Și niște dovleci ornamentali. Plus tarabele cu kurtos kalacs, clătite și grătar.

Promovarea „produselor tradiționale”, una dintre justificările organizării acestei sărbători în Sectorul 5, atinge cote supraerealiste când ajungi la standurile cu sutiene și chiloți chinezești!

Și sunt cele mai multe, chiar la intrarea în festival, adică flancul stâng al halei Pieței Ferentari.

Toată recolta de la Zilele Recoltei

33.000 euro cu speech de pe Google

Ultima lovitură e scena din fundal.

Un fundal pe care-l vezi cu greu din cauza soarelui, un fundal în care-și face loc Margherita din Clejani. Margherita e fata Vioricăi și a lui Ioniță din Clejani, cei doi soți cu statut special la ultimele spectacole din Sectorul 5.

La Zilele Sectorului, acum o lună, au încasat 15.000 euro.

Iar duminică, cu viramente către o firmă și o asociație, Primăria le-a dat 33.000 euro! În total, aproape 50.000 euro pentru două zile în care au dat reprezentații în fața câtorva sute de oameni.

Frumoasa Margherita din Clejani pe scena ediției cu numărul trei a Zilelor Recoltei

„Potrivit tradiţiei populare, cele mai multe dintre „ritualuri” încep imediat după 14 septembrie, când deja oamenii câmpului fac loc în hambare pentru noua recoltă. Cel mai frumos moment al lunii este culesul viilor, iar la sate încă se mai păstrează ritualurile vechi, din credinţa că astfel spiritele naturii vor fi mulţumite şi vor aduce şi anul viitor o recoltă bogată”, își începe Margherita speechul.

Un speech pe care, cu un copy-paste, îl găsim, în formulă identică, în articolul „Tradiţii şi superstiţii de echinocţiul de toamnă: Începe culesul în podgorii, se bat nucii și se adună merele şi gutuile” de pe Ziarul Evenimentul, Ziarul Unirea și realitatea.net.

O singură frază nu e de pe Google.

„Aplauze furtunoase pentru domnul primar Daniel Florea!”.

Și-așa se duc primele mii de euro.

Un stand de la Zilele Recoltei. Unul dintre cele 15

Public puțin și blazat

Apoi, pe scenă intră „profesorul, mentorul și tatăl meu, Ioniță de la Clejani”, cum e prezentat acesta de fiică.

Ioniță promite „un show de zile mari” cu „multe surprize”.

Instrumentiștii fac treabă bună, însă, în soarele începutului de octombrie, din public îi privesc mai puțini oameni decât la o nuntă obișnuită dintr-un sat de Bărăgan, deși Margherita anunțase că „suntem în inima Sectorului 5!”.

Inimă care, mângâiată de scârțâitul tramvaiului 23, de fumul romantic de grătar și amorțeala oamenilor, a pompat încă 200.000 euro pentru Ziua Recoltei fără recoltă.